Ego Guido dominus de Sombernon notum fieri volo tam presentibus quam futuris dedisse me pro remedio anime mee ecclesie Cistercii quicquid mei iuris erat in omni territorio Destenni. Dedi eciam ad pastum et usuaria pecorum prefate ecclesie pasturas de Meelen ita tamen ut rivum in pascendo non transeant. Preterea concessi eis pascua de Bevi et de Poysos et de Arce et de Choyon quibus uti libere licet eis absque dampno dumtaxat satorum ac pratorum. Si qua tamen dampna intulerint simpliciter sine lege capitale et nichil amplius emendabunt preter hec quicquid ad feodum meum pertinet in territorio grangie de Roseriis dedi Cisterciensibus nichil excipiens. Et ut donum meum stabile sit semper ac firmum dominus Stephanus Eduensis episcopus ad petitionem meam sigilli sui impressione robur apponit ei ac iuge munimentum. Testes : Constantinus abbas de Buxeria et Robertus Divionensis monachus eius, Engenulphus ac Bonvallez monachi Cistercii et frater Nicholaus magister de Roseriis. Actum est hoc in castro Meelen anno ab Incarnatione Domini Mo Co LXXXo IIII.